**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 26.12.2022, ora 08.00 – 27.12.2022, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 27.12.2022, ora 07.00**

**RÂURI**

**Debitele au fost în general relativ staționare**, exceptând râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Moravița, Caraș, Nera, Cerna și Jiu, unde au fost în scădere.

Debitele se situează în general la valori în jurul și peste normalele lunare multianuale, exceptând râurile din bazinele hidrografice: Nera, Vedea, Siret (exceptând cursul superior al Sucevei, Moldovei și bazinul superior și mijlociu al Bistriței), Prut (exceptând cursul superior), bazinele superioare ale Argeşului şi Ialomiței, bazinul inferior al Oltului şi râurile din Dobrogea, unde au valori cuprinse între 30-80% din normalele lunare şi mai mici (sub 30%) pe râurile din bazinele hidrografice: Tazlău, Bârlad și Jijia.

Formațiunile de gheață (gheață la maluri, pod de gheață) existente au fost în uşoară restrângere, diminuare și eliminare.

**Se situează peste:**

-**COTA DE INUNDAȚIE** râul Tur la stația hidrometrică Micula (310+32)-jud. SM;

-**COTA DE ATENȚIE** râul Tur la stațiile hidrometrice: Călinești Oaș (350+7)-jud. SM și Turulung (360+16)-jud. SM - sectoare îndiguite.

**Debitele vor fi relativ staționare**, exceptând cursurile mijlocii și inferioare ale Vișeului, Izei, Turului, Someșului, Mureșului, Timișului și Jiului, unde vor fi în scădere.

Formațiunile de gheață (gheață la maluri, pod de gheață) vor fi în diminuare, restrângere și eliminare.

Sunt posibile creșteri ușoare de niveluri și debite pe unele râuri din zonele de deal și munte, mai ales pe cele din nordul, nord-estul și centrul țării, ca urmare a precipitațiilor slabe cantitativ prognozate.

Ca urmare a propagării viiturilor formate anterior se va mai situa peste **COTELE DE APARARE** râul Tur la stațiile hidrometrice aval de acumularea Călinești-Oaș (sector îndiguit).

**DUNĂRE**

**Debitul la intrarea în ţară** (secţiunea Baziaş) în intervalul 26-27.12.2022 **a fost în scădere, având valoarea de** **6900 m3/s**, peste media multianuală a lunii **decembrie (5200 m3/s).**

În aval de Porţile de Fier debitele au fost în scădere pe sectorul Gruia-Brăila și în creștere pe sectorul Galați-Tulcea.

**Debitul la intrarea în ţară** (secţiunea Baziaş) **va fi** **în scădere (6800 m3/s).**

În aval de Porțile de Fier debitele vor fi în scădere.

**ALIMENTĂRI CU APĂ**

**A.B.A. Argeș-Vedea**

Toți consumatorii sunt alimentați normal.

Alimentarea cu apă a mun. București:

-r. Argeș - Ac. Zăvoiul Orbului: 24 mc/s;

-r. Dâmbovița: ac. Văcărești: 4 mc/s;

-CA2: 2.5 mc/s;

-Der. Mircea Vodă: 1.2 mc/s.

**2.** **Situaţia meteorologică în intervalul 26.12.2022, ora 08.00 –27.12.2022, ora 06.00**

**În ţară,** vremea s-a menținut mai caldă decât în mod normal pentru ultima decadă a lunii decembrie în aproape toate regiunile, deși valorile termice diurne au fost în general în scădere față de ziua anterioară în sud, în est și în centru, chiar semnificativă pe areale restrânse (în condiții de ceață sau nebulozitate stratiformă persistente). Cerul a fost mai mult noros în nord și nord-est, apoi s-a înnorat treptat și în vestul și centrul teritoriului; a plouat slab pe spații mici în nordul Moldovei, iar noaptea în Banat, Crișana, local în Maramureș și Transilvania, iar în zonele montane aferente izolat au fost precipitații mixte și predominant ninsori la altitudini foarte mari. În restul teritoriului cerul a fost variabil, pe arii restrânse cu nori joși și ceață care izolat au persistat. Vântul a suflat slab și moderat, cu intensificări pe crestele Carpaților Orientali, unde pe alocuri rafalele au atins 80...100 km/h. Este strat de zăpadă doar local în zona montană foarte înaltă, unde măsura, pe platformele stațiilor meteo, până la 46 cm în Munții Bucegi, la 2500 m altitudine. Temperaturile maxime, în medie cu 4...9 grade peste mediile multianuale, s-au încadrat între 1 grad la Voineasa și 14 grade la Borod și Oravița, iar la ora 06 se înregistrau valori termice între -4 grade la Curtea de Argeș și 11 grade la Rădăuți.

**Observaţie:** în intervalul de diagnoză au fost în vigoare 16 mesaje de atenționare cod galben pentru fenomene meteorologice periculoase imediate: 7 emise de către SRPV Bacău, 4 de către CNPM pentru Muntenia, 3 de către SRPV Craiova și 2 de către SRPV Sibiu.

**La Bucureşti** vremea a fost predominant frumoasă și s-a menținut deosebit de caldă pentru ultima decadă a lunii decembrie, deși valorile termice diurne au marcat o ușoară scădere. Cerul a fost mai mult senin, iar vântul a suflat slab. Temperatura maximă a fost de 11 grade, iar la ora 06 se înregistrau 1 grad la Filaret și Băneasa și 4 grade la Afumați. S-a semnalat ceață în primele ore în zona periurbană.

**3. Prognoza meteorologică în intervalul 27.12.2022, ora 08.00–28.12.2022, ora 8.00**

**În ţară** valorile termice diurne se vor situa cu mult peste mediile multianuale și vor caracteriza o vreme deosebit de caldă pentru această dată, cu precădere în regiunile extracarpatice. Pe parcursul zilei nebulozitatea va fi în general persistentă în nord, centru, nord-est și parțial în vest, unde local vor fi ploi slabe, în timp ce în rest cerul va fi temporar

noros, iar ploile vor fi posibile izolat. Noaptea va fi mai rece decât precedentele în special în regiunile intracarpatice; cerul va fi parțial noros, iar precipitații (ploi și trecător lapoviță) se vor mai semnala doar izolat. La munte vremea va intra într-un proces de răcire, vor fi înnorări și temporar precipitații slabe mixte. Intensificări ale vântului vor fi local și temporar în cea mai mare parte a țării, în general cu 45...55 km/h, iar în zona înaltă, în special din Carpații Meridionali și de Curbură, rafalele vor depăși 90...100 km/h. Temperaturile maxime se vor încadra în general între 7 și 15 grade, iar cele minime între -6 și 4 grade. La începutul zilei, în sud și în est pe alocuri se va mai semnala ceață, iar noaptea aceasta se va forma doar pe suprafețe mici în zonele joase.

**La Bucureşti** vremea va fi deosebit de caldă pentru ultima decadă a lunii decembrie. Temperatura maximă va fi de 12...14 grade, iar cea minimă de 0...2 grade. Cerul va fi variabil, iar dimineața vor fi condiții de ceață. Vântul va sufla moderat pe parcursul zilei și slab noaptea.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 Direcția Comunicare